FI Euroopan unionin virallinen lehti CE 84/950

(2004/C 84 E/1049)

KIRJALLINEN KYSYMYS P-1116/04

esittäjä(t): Uma Aaltonen (Verts/ALE) komissiolle

(5. huhtikuuta 2004)

Aihe: Sukupuolivalistus lapsille ja nuorille laajentuvassa unionissa

Yhtyykö komissio kantaani siitä, että EU:n tulee kunnioittaa kansalaistensa oikeuksia, jotka koskevat suvunjatkamista, sukupuolten tasa-arvoa, oikeutta elää turvallista elämää suojeltuna kaikelta väkivallalta mukaan lukien perheessä ja sukupuolisuhteissa tapahtuva väkivalta, oikeutta elää hyvän terveydenhuollon ulottuvissa ja oikeutta saada tietoa sukupuolitaudeista?

Yhtyykö komissio kantaani, että nämä oikeudet perustuvat ja sisältyvät yhteisön lakiin ja kansainvälisiin sopimuksiin?

Uskooko komissio kanssani siihen, että pystyäkseen täydesti käyttämään näitä oikeuksiaan kansalaisten olisi saatava kyllin aikaisessa elämänvaiheessa hyvä ja asiallinen sukupuolivalistus tiedotusmateriaalina, ohjelmina ja koulutushankkeina?

Koska itse uskon ennalta annetun, asiallisen ja suojelevan tiedon edistävän näitä päämääriä lasten ja nuorten saavuttaessa murrosiän kautta aikuisuutensa, kysyn komissiolta, mitä se aikoo tehdä laajentuvan unionin nuorison hyväksi varmistaakseen korkeatasoisen sukupuolivalistuksen kaikille?

David Byrnen komission puolesta antama vastaus

(30. huhtikuuta 2004)

Euroopan unioni perustuu vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin. Kaikki jäsenvaltiot ovat allekirjoittaneet lukuisia ihmisoikeussopimuksia sekä Yhdistyneiden Kansakuntien että Euroopan neuvoston puitteissa. Lisäksi EU:n lainsäädäntö sisältää lukuisia säädöksiä, jotka koskevat monia arvoisan parlamentin jäsenen esiin tuomista aiheista. Kaikki jäsenvaltiot ovat myös sitoutuneet voimakkaasti perustuslaeissaan tai vastaavissa säädöksissään kunnioittamaan ihmisoikeuksia. Monet näistä kansallisista ja kansainvälisistä oikeudellisista välineistä koskevat myös jossain muodossa oikeuksia, jotka liittyvät perhesuunnitteluun, terveydenhuoltopalvelujen saantiin, sukupuolitautien ehkäisyyn ja väkivallattomuuteen. Jotta kansalaiset voivat käyttää näitä oikeuksia, heidän on saatava asianmukaista tietoa näistä aiheista.

Euroopan unionin tasolla yksi tärkeimmistä sukupuolivalistuksen edistämisvälineistä on kansanterveysalan toimintaohjelma (2003-2008) (1). Tässä ohjelmassa seksuaaliterveys, myös sukupuolivalistus, on tärkeä osa terveyteen vaikuttavien tekijöiden toimintalinjaa. Sitä koskeneen vuoden 2003 ehdotuspyynnön yhteydessä tuettavaksi valittiin hanke nimeltä European partnership to promote the sexual and reproductive health and rights of young people (”Eurooppalainen kumppanuus seksuaali- ja lisääntymisterveyden sekä nuorten oikeuksien edistämiseksi”), jonka koordinoijana toimi kansainvälinen perhesuunnittelujärjestöjen liitto (IPPF). Sukupuolivalistus asetetaan myös yhdeksi ensisijaisista tavoitteista vuoden 2004 työsuunnitelmassa, jossa mainitaan seuraavaa:

Ottaen huomioon terveydenseurantajärjestelmästä saatavat tiedot kehitetään terveydenedistämis-strategioita ja määritellään parhaita käytäntöjä, jotka koskevat sukupuolivalistusta (teiniraskaudet, perhesuunnittelu) ja sukupuolitautien, kuten hi-viruksen ja aidsin ehkäisyä. Huomiota kiinnitetään myös koulujen erityisympäristöön ja erityisryhmiin kohdistuviin toimintamalleihin.

(1) Euroopan parlamentin ja neuvoston päätös N:o 1786/2002/EY, tehty 23 päivänä syyskuuta 2002, yhteisön kansanterveysalan toimintaohjelman (2003—2008) hyväksymisestä, EYVL L 271, 9.10.2002.